1 Zabur kawöm Korah. Keu peumimpén kor. 2 Deungoe kheueh, hai sigala bansa, pasang kheueh geulinyueng hai peunduduek donya, 3 bah kheueh nyan ureuëng seudeurhana, meunan cit ngon ureuëng nyang meugah raya, bah kheueh nyan ureuëng gasien, meunan cit keu ureuëng kaya. 4 Ulôn teuma lôn meututoe ngon haba nyang bijaksana, pikeran ulôn lhok lumpah na. 5 Ulôn teuma lôn simak pribasa, dan lôn peutrang makna jih sira lôn peumeuén keucapi. 6 Ulôn hana teumakot watée ulôn ka jiseupet, watée ulôn jikeupong lé musoh nyang jeuhet. 7 Awaknyan bandum jimeubangga ngon atra keukayaan, dan jipeusombong droe ngon atra jih nyang kaya. 8 Nyang sikeubiet jih hana meusidroepi nyang hase jipeuseulamat syedara jih, atawa jibayeue yuem teutuboh syedara jih nyan ubak Po teu Allah. 9 Peue mantong nyang jibri meuneujok jih nyan hana teuma séb; keubit that meuhái yuem teutuboh nyawöng syedara jih nyan, 10 mangat jihnyan teupeusie nibak maté dan jeuet udeb siumu masa. 11 Hana, jihnyan teuma jingieng keudroe bahwa ureuëng bijaksana pih teuma binasa. Ureuëng bangai mandum binasa, dan jitinggai atra jih le keu ureuëng laén. 12 Awaknyan teuma jitinggai lam jrat siumu masa; nyan kheueh teumpat tinggai awaknyan sampoe akhé masa, bah kheueh yoh watée ilée jihnyan luwah that tanoh. 13 Manusia hana hase udeb sabe lam makmu; saban lagée beulatang, ureuëng nyan teuma binasa. 14 Meunan kheueh naseb ureuëng nyang peubangga droe jih, dan watée ukeue ureuëng nyang puih ngon tutoe haba. 15 Lagée bubiri, awaknyan ka teupeuteuntée keu maté; mawöt teuma jeuet keu ureuëng nyang rabe awaknyan. Ban seuboh buta awaknyan ka jipeutaloe lé ureuëng jujoe; tuboh awaknyan nyang gagah ka jeuet keubrok lam donya ureuëng maté, jiôh that nibak teumpat tinggai nyang mewáh. 16 Teuma Po teu Allah geupeu lheueh ulôn, Gobnyan teuma geupeuleukang ulôn nibak keukuasaan mawöt. 17 Bék teumakot meunyoe na sidroe ureuëng ka jeuet keukaya, dan hareuta jih meutamah le. 18 Sabab watée ureuëng nyan maté hana sapeue pih nyang jiba, atra jih nyan hana jiba lam kubu meusajan droe. 19 Meunan cit meunyoe na sidroe ureuëng nyang meu untông lam udeb jih, dan ji pujoe-pujoe sabab ureuëng nyan meuhase lam udeb nyoe, 20 ureuëng nyan pih jiseutôt indatu jih nyang ka awai di alam baka ubak teumpat nyang seupôt glab siumu masa. 21 Manusia hana hase udeb sabe lam keuméwahan, saban lagée beulatang, jihnyan pih teuma maté.